SL Uradni list Evropske unije L 286/4

UREDBA KOMISIJE (EU) 2016/1866

z dne 17. oktobra 2016

o spremembi prilog II, III in V k Uredbi Evropskega parlamenta in Sveta (ES) št. 396/2005 glede mejnih vrednosti ostankov za 3-decen-2-on, acibenzolar-S-metil in heksaklorobenzen v ali na nekaterih proizvodih

(Besedilo velja za EGP)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe Evropskega parlamenta in Sveta (ES) št. 396/2005 z dne 23. februarja 2005 o mejnih vrednostih ostankov pesticidov v ali na hrani in krmi rastlinskega in živalskega izvora ter o spremembi Direktive Sveta 91/414/EGS (1) ter zlasti člena 14(1)(a), člena 16(1)(a), člena 17 in člena 49(2) Uredbe,

ob upoštevanju naslednjega:

(1) Mejne vrednosti ostankov (v nadaljnjem besedilu: MRL) za acibenzolar-S-metil so bile določene v Prilogi II k Uredbi (ES) št. 396/2005. Za heksaklorobenzen so bile MRL določene v Prilogi II in delu B Priloge III k navedeni uredbi. Kar zadeva 3-decen-2-on, niso bile določene posebne MRL in snov ni bila vključena v Prilogo IV k navedeni uredbi, tako da se uporablja privzeta vrednost 0,01 mg/kg iz člena 18(1)(b) navedene uredbe.

(2) V okviru postopka za registracijo fitofarmacevtskega sredstva, ki vsebuje aktivno snov 3-decen-2-on, za uporabo na krompirju je bila v skladu s členom 6(1) Uredbe (ES) št. 396/2005 vložena vloga za vključitev navedene aktivne snovi v Prilogo IV k Uredbi (ES) št. 396/2005.

(3) V skladu s členom 8 Uredbe (ES) št. 396/2005 je zadevna država članica navedeno vlogo ocenila in Komisiji predložila poročilo o oceni.

(4) Evropska agencija za varnost hrane (v nadaljnjem besedilu: Agencija) je preučila vlogo in poročilo o oceni, zlasti glede tveganj za potrošnike in po potrebi za živali, ter izdala sklep o predlogu za vključitev aktivne snovi v Prilogo IV k Uredbi (ES) št. 396/2005 (2). Navedeni sklep je poslala Komisiji in državam članicam ter ga javno objavila.

(5) Agencija je v svojem sklepu ugotovila, da razpoložljive informacije niso zadostne za ugotovitev, ali uporaba aktivne snovi 3-decen-2-on v fitofarmacevtskih sredstvih ne bo imela takojšnjega ali zapoznelega škodljivega učinka na zdravje ljudi pri zaužitju s hrano, vključno z ranljivimi skupinami. Zato snovi ni primerno vključiti v Prilogo IV k Uredbi (ES) št. 396/2005 in bi bilo treba MRL določiti v višini ustrezne meje določljivosti (v nadaljnjem besedilu: LOD). Komisija se je glede ustreznih LOD posvetovala z referenčnimi laboratoriji Evropske unije.

(6) Za acibenzolar-S-metil je Agencija predložila sklep o strokovnem pregledu ocene tveganja za pesticide z aktivno snovjo (3). V zvezi s tem je priporočila zvišanje MRL za skupino pečkatega sadja na 0,2 mg/kg. Na podlagi novih toksikoloških referenčnih vrednosti je predlagala znižanje obstoječe MRL za paradižnik na 0,3 mg/kg.

(7) Za heksaklorobenzen so bile preklicane vse obstoječe registracije fitofarmacevtskih sredstev, ki vsebujejo navedeno aktivno snov. V skladu s členom 17 Uredbe (ES) št. 396/2005 v povezavi s členom 14(1)(a) Uredbe bi bilo zato treba MRL za navedene aktivne snovi iz prilog II in III črtati. Nedavni podatki, pridobljeni pri spremljanju, kažejo, da se ostanki na bučnih semenih pojavljajo v vrednosti, ki je višja od LOD (4). Ostanki heksaklorobenzena so posledica onesnaženosti tal zaradi uporabe te obstojne spojine v preteklosti. Obstoječa MRL v višini 0,05 mg/kg za bučna semena ustrezno obravnava prisotnost heksaklorobenzena v navedenem proizvodu. MRL bo pregledana, pri pregledu pa se bodo upoštevale informacije, ki bodo na voljo v desetih letih od objave te uredbe. Za proizvode živalskega izvora podatki, pridobljeni pri spremljanju, kažejo, da bi bilo treba za mišičevje in mleko vseh živalskih vrst določiti nižje vrednosti od LOD.

(8) Iz sklepov Agencije in ob upoštevanju dejavnikov, ki vplivajo na odločitev, je razvidno, da ustrezne spremembe MRL izpolnjujejo zahteve iz člena 14(2) Uredbe (ES) št. 396/2005.

(9) Upoštevane so bile pripombe, ki so jih glede novih MRL v okviru posvetovanj v Svetovni trgovinski organizaciji izrazili trgovinski partnerji Unije.

(10) Uredbo (ES) št. 396/2005 bi bilo zato treba ustrezno spremeniti.

(11) Da se omogoči normalno trgovanje s proizvodi ter njihova predelava in uživanje, bi bilo treba v tej uredbi določiti prehodno ureditev za proizvode, ki so bili proizvedeni pred spremembo MRL s to uredbo in za katere je iz informacij razvidno, da je ohranjena visoka raven varstva potrošnikov.

(12) Državam članicam, tretjim državam in nosilcem živilske dejavnosti bi bilo treba pred začetkom uporabe spremenjenih MRL omogočiti primerno obdobje, da se bodo lahko pripravili na izpolnjevanje novih zahtev, ki bodo nastale ob spremembi MRL.

(13) Ukrepi iz te uredbe so v skladu z mnenjem Stalnega odbora za rastline, živali, hrano in krmo –

SPREJELA NASLEDNJO UREDBO:

Člen 1

Priloge II, III in V k Uredbi (ES) št. 396/2005 se spremenijo v skladu s Prilogo k tej uredbi.

Člen 2

Različica Uredbe (ES) št. 396/2005 pred spremembami s to uredbo se še naprej uporablja za proizvode, ki so bili proizvedeni pred 10. majem 2017, razen za acibenzolar-S-metil v paradižniku.

Člen 3

Ta uredba začne veljati dvajseti dan po objavi v Uradnem listu Evropske unije.

Uporablja se od 10. maja 2017.

Ta uredba je v celoti zavezujoča in se neposredno uporablja v vseh državah članicah. V Bruslju, 17. oktobra 2016 Za Komisijo Predsednik Jean-Claude JUNCKER

(1) UL L 70, 16.3.2005, str. 1.

(2) Znanstvena poročila Agencije so na voljo na spletu: http://www.efsa.europa.eu.

Conclusion on the peer review of the pesticide risk assessment of the active substance (3E)-3-decen-2-one (applied for as 3-decen-2-one) (Sklep o strokovnem pregledu ocene tveganja za pesticide z aktivno snovjo (3E)-3-decen-2-on (v vlogi imenovana 3-decen-2-on)). EFSA Journal 2015;13(1):3932 [43 str.].

(3) Conclusion on the peer review of the pesticide risk assessment of the active substance acibenzolar-S-methyl (Sklep o strokovnem pregledu ocene tveganja za pesticide z aktivno snovjo acibenzolar-S-metil). EFSA Journal 2014;12(8):3691 [74 str.].

(4) Poročilo Evropske unije za leto 2013 o ostankih pesticidov v hrani. EFSA Journal 2015;13(3):4038 [169 str.]. Poročilo Evropske unije za leto 2012 o ostankih pesticidov v hrani. EFSA Journal 2014;12(12):3942 [156 str.]. Poročilo Evropske unije za leto 2011 o ostankih pesticidov v hrani. EFSA Journal 2014;12(5):3694 [511 str.]. Poročilo Evropske unije za leto 2010 o ostankih pesticidov v hrani. EFSA Journal 2013;11(3):3130 [808 str.]. Poročilo Evropske unije za leto 2009 o ostankih pesticidov v hrani. EFSA Journal 2011;9(11):2430 [225 str.].